**Bilag 4a:**

**Instruks vedr. udførelsen af revisionsopgaver**

**i forbindelse med tilskudsfinansierede aktiviteter i Danmark og udlandet forvaltet af puljeordninger og netværk (tilskud over 500.000 kr.)**

Nærværende instruks omfatter de revisionsopgaver, som Udenrigsministeriet (UM) kræver, at værtsorganisationen foranlediger udført af deres revisor i forbindelse med den statslige tilskudsfinansiering af puljeordnings- og netværksaktiviteter i Danmark og udviklingslande. Revisionsinstruksen er gældende for alle aktiviteter, der er indeholdt i det af UM godkendte budget. Revisionsinstruksen omfatter således alle aktiviteter under program- og projektaktiviteter for både pulje og egne understøttende aktiviteter, ligesom øvrige aktiviteter samt administration og revision også er omfattet. Både værtsorganisation, bevillingshavere og partnere er underlagt nærværende instruks. Hjemlen til at give instruktioner på revisionsområdet er indeholdt i de årlige finanslove og i retningslinjerne for forvaltning af tilskudsmidler fra Udenrigsministeriet til puljeordninger og netværk, hvortil denne instruks er bilag.

**§ 1.** Værtsorganisationens/bevillingshavers revisor udpeges af organisationens kompetente forsamling. Revisionen udføres af en godkendt registreret revisor.

Stk.2. I tilfælde af revisorskift hos værtsorganisationen skal den tiltrædende revisor eller værtsorganisationen rette henvendelse til UM og informere om grunden til revisorskifte.

Stk.3. Såfremt revisionen af aktiviteter i udlandet udføres lokalt i modtagerlandet, skal den udføres af et anerkendt revisionsfirma. Værtsorganisationens revisor har også det overordnede tilsyn med den lokale revision af udgifter i udlandet.

**§ 2.** Revisionen i Danmark foretages i overensstemmelse med standarderne for offentlig revision. I udlandet gennemføres finansiel revision og forvaltningsrevision efter anerkendte internationale standarder (udstedt af IFAC og/eller INTOSAI). Udenlandske revisorer skal orienteres om indholdet af nærværende revisionsinstruks.

Stk. 2. Ved revisionen efterprøves, om regnskabet er retvisende, og om de dispositioner, der er omfattet af regnskabsaflæggelsen, er i overensstemmelse med de meddelte bevillinger, retningslinjerne for forvaltning af tilskudsmidler, indgåede kontrakter samt love og andre forskrifter på tilskudsforvaltningens område. Revisor foretager endvidere en vurdering af, hvorvidt der er taget skyldige økonomiske hensyn ved forvaltningen af de tilskudsmidler, der er omfattet af regnskabet.

**§ 3.** Revisionens omfang afhænger af værtsorganisationens/bevillingshavers/den lokale partners administrative struktur og forretningsgange, herunder den interne kontrol og andre forhold af betydning for regnskabsaflæggelsen.

**§ 4.** For puljeordningerne foretages sædvanligvis revision i årets løb. For bevillingshavere/lokale partnere foretages sædvanligvis revision ved afslutning af en bevilling.Som led i revisionen undersøger revisor værtsorganisationens/bevillingshavers/den lokale partners organisationsstruktur og de eksisterende forretningsgange med særlig vægt på regnskabsvæsen, økonomistyring og betryggende intern kontrol. Substansrevisionen udføres som udgangspunkt ved stikprøvevise undersøgelser af bilagsmaterialets lødighed og dets korrekte registrering i bogholderiet, bl.a. ud fra en vurdering af væsentlighed og risiko. Revisor hos værtsorganisation/bevillingshaver undersøger, om de fra udlandet indsendte regnskaber er revideret efter anerkendte internationale standarder, samt bærer påtegning af den lokale revisor og af en dertil af værtsorganisationen/bevillingshaver bemyndiget person. Revisor foretager en generel vurdering af omfang og kvalitet af den udenlandske revision, om fornødent efter kontakt med den lokale revisor.

Stk. 2. Revisor skal påse, at værtsorganisationen opstiller det årlige regnskab i overensstemmelse med forskrifterne i retningslinjerne for forvaltning af tilskudsmidler og denne vejlednings bestemmelser. Revisor skal hos værtsorganisation/bevillingshaver undersøge om:

* regnskabet er retvisende og ikke indeholder væsentlige fejl og mangler,
* værtsorganisationen opfylder de finansielle bestemmelser i retningslinjerne for forvaltning af tilskudsmidler og forhandlingsreferater med UM,
* de dispositioner, der er omfattet af regnskabsaflæggelsen, er i overensstemmelse med de meddelte bevillinger og de overordnede formål med deres anvendelse, som for værtsorganisationen er aftalt med UM under de årlige forhandlinger.
* værtsorganisationen har modtaget lokalt reviderede regnskaber for alle afsluttede aktiviteter i udlandet. Såfremt dette ikke er tilfældet, skal der som bilag til regnskabet foreligge en liste over udestående regnskaber,
* den i udlandet foretagne revision har givet anledning til væsentlige bemærkninger, og om den er med modifikation. Såfremt den er med modifikation af revisorerne i udlandet, skal dette nævnes i revisionsprotokollen eller i revisors påtegning på regnskabet,
* afsluttede projekter er behørigt dokumenteret og specificeret i værtsorganisationens/bevillingshavers interne regnskab,
* regnskabets tal er afstemt med værtsorganisationens/bevillingshaverens samt, i det omfang det er muligt, den lokale partners almindelige årsregnskab.

Stk. 3. Ved den juridisk-kritiske revision undersøges det, om tilskudsforvaltningen har levet op til de krav, der stilles til denne. Revisionen planlægges og udføres i overensstemmelse med Standard for offentlig revision nr. 6 (SOR 6).

Stk. 4. Ved forvaltningsrevisionen undersøges det, om der i tilskudsforvaltningen er taget skyldige økonomiske hensyn. Revisionen udføres i overensstemmelse med Standard for offentlig revision nr. 7 (SOR 7) og for værtsorganisationen med udgangspunkt i dennes regnskabsberetning, strategiske plan, resultatberetning og øvrige rapportering til UM om mål og opnåede resultater samt om sparsommelighed, produktivitet og effektivitet.

Stk. 5. Revisor skal kontrollere, at de statslige tilskudsmidler er adskilte fra andre midler enten i organisationens bogføringssystem eller ved anvendelse af separat bankkonto, og at der ikke forekommer sammenblanding af tilskudsmidlerne og værtsorganisationens/bevillingshavers/den lokale partners egne midler.

**§ 5.** Værtsorganisationens/bevillingshavers/den lokale partners ledelse er forpligtet til at give revisor de oplysninger, som må anses af betydning for bedømmelsen af regnskabet samt for revisors vurdering af forvaltningen, herunder mål og opnåede resultater. Ledelsen skal give revisor adgang til at foretage de undersøgelser, som revisor finder nødvendige og sørge for, at revisor får de oplysninger og den bistand, som må anses for påkrævede for udførelsen af revisionshvervet.

**§ 6.** Bliver revisor for værtsorganisation/bevillingshaver/den lokale partner i forbindelse med tilskudsmidlernes forvaltning opmærksom på lovovertrædelser eller væsentlige tilsidesættelser af retningslinjernes bestemmelser, påhviler det revisor straks at underrette bevillingsgivers ledelse og kompetente forsamling samt påse, at underretning om de konstaterede forhold med revisors bemærkninger fremsendes til UM inden tre uger. I modsat fald er det revisors pligt at orientere UM.

Stk. 2. Det samme gælder, hvis revisor under sin revision eller på anden måde bliver opmærksom på, at fortsættelse af driften er usikker af økonomiske eller andre grunde.

**§ 7.** Det reviderede årsregnskab/afsluttende bevillingsregnskab forsynes med en revisionspåtegning i overensstemmelse med retningslinjerne i Standard for offentlig revision nr. 5 (SOR5), hvoraf det skal fremgå, at regnskabet er revideret i overensstemmelse med reglerne i denne instruks.

Stk. 2. Revisor skal føre en revisionsprotokol. I protokollen skal der indføres oplysninger om:

* hvilke revisionsarbejder, der er udført og resultaterne heraf,
* væsentlig usikkerhed, fejl eller mangler vedrørende værtsorganisationens bogholderi, regnskabsvæsen eller interne kontrol,
* den udførte forvaltningsrevision, herunder specielt revisors undersøgelse af samt vurdering og konklusioner vedrørende sparsommelighed, produktivitet og effektivitet, samt om dispositioner, der falder uden for samarbejdet med UM,
* revisors vurdering af den i udlandet foretagne revision, herunder udestående regnskaber, regnskaber med modifikation og væsentlige bemærkninger i revisionsberetningerne for de lokalt foretagne revisioner.

Det skal i protokollatet til regnskabet oplyses, hvorvidt revisor opfylder lovgivningens habilitetsbestemmelser, hvorvidt revisor under revisionen har modtaget alle udbedte oplysninger, samt hvorvidt revisor har haft bemærkninger til tilskudsmidlernes anvendelse. I protokollatet oplyses om eventuelle særlige rapporter eller erklæringer, afgivelse af særlige beretninger, rådgivning eller assistance.

Stk. 3. Genpart af revisionsprotokollat indsendes af værtsorganisationen til UM sammen med det påtegnede regnskab. Tilsvarende gælder for værtsorganisationens reviderede samlede årsregnskab med revisionsprotokollat, så snart dette er godkendt af værtsorganisationens forretningsudvalg eller kompetente forsamling.

**§ 8.** Det påhviler værtsorganisationen/bevillingshaver/den lokale partner at indhente revisors skriftlige indforståelse med at ville revidere de statslige tilskudsmidler i overensstemmelse med denne instruks.

**Supplement til revisionsinstruks vedr. udførelsen af revisionsopgaver i forbindelse med tilskudsfinansierede aktiviteter i Danmark og udviklingslande forvaltet puljeordninger og netværk.**

Rapportering af forvaltningsrevisionen foretages som udgangspunkt i revisionsprotokollen.

Det skal fremgå af revisionspåtegningen, at revision er udført i henhold til revisionsinstruks, herunder regler om god offentlig revisionsskik.

Væsentlige mangler og/eller en begrundet formodning om overtrædelse af bestemmelser og vilkår for bevilling og anvendelse af tilskud skal fremgå af revisionspåtegningen.

I praksis kan revisors detaljerede rapportering om revisionen foretages i værtsorganisationens/bevillingshavers/den lokale partners revisionsprotokollat, eller i en særskilt beretning uden for revisionsprotokollens fortløbende sidenummerering under forudsætning af, at der henvises til sådanne særskilte beretninger i selve revisionsprotokollen, og at væsentlige bemærkninger gengives i selve revisionsprotokollen.

Revisors kontrol af instruksens § 4, stk. 4 kan foretages ved at revisor gennemgår værtsorganisationens/bevillingshavers/den lokale partners overordnede fastlagte procedurer for fastsættelse af dataindsamling og rapportering af produktivitets- og effektivitetsmål. Revisors rapportering herom kan ske i værtsorganisationens/bevillingshavers/den lokale partners revisionsprotokollat eller i en særskilt beretning, jf. ovenfor.

I det omfang værtsorganisationen/bevillingshaver/den lokale partner foretager konkrete egentlige målinger af produktivitet og effektivitet, må det forventes, at revisor vurderer pålideligheden af sådanne målinger og rapporterer herom i revisionsprotokollen. Hvor der ikke foreligger sådanne konkrete målinger, må revisor vurdere, om organisationen på anden måde (ofte på et mere kvalitativt grundlag) foretager rimelige vurderinger af målopfyldelsen, og revisor kan foreslå egnede målemetoder. Revisor kan rapportere om manglende pålidelige målinger om produktivitet og effektivitet m.m. i revisionsprotokollen uden at tage forbehold eller at give supplerende oplysninger i revisionspåtegningen på regnskabet.

Såfremt der ikke foreligger målinger om produktivitet og effektivitet, eller de foreliggende målinger er af en sådan karakter, at de ikke kan danne grundlag for revisors kontrol efter instruksens § 4, stk. 4, skal revisor rapportere herom i revisionsprotokollat, eller i en særskilt beretning uden for revisionsprotokollens fortløbende sidenummerering under forudsætning af, at der henvises til sådanne særskilte beretninger i selve revisionsprotokollen, og at væsentlige bemærkninger gengives i selve revisionsprotokollen.